SET เช้าดิ่ง 10 จุด วิตกโควิดสายพันธุ์ใหม่ “แอฟริกาใต้”
SET เช้าดิ่ง 10 จุด วิตกโควิดสายพันธุ์ใหม่แอฟริกาใต้ ชื่อ B.1.1.529 และไวรัสชนิดนี้สามารถหลบภูมิคุ้มกันได้

26 พ.ย. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,638.21 จุด ลดลง 10.25 จุด หรือ 0.62% สูงสุดที่ 1,640.91 จุด ต่ำสุดที่ 1,637.92 จุด มูลค่าการซื้อขาย 3.67 พันล้านบาท
นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่ง Sideway Down เป็นไปในทิศทางเดียวกับตลาดหุ้นในภูมิภาคเอเชียที่เช้านี้ต่างติดลบกันทั่วหน้า หลังตลาดสหรัฐฯปิดทำการเมื่อคืนที่ผ่านมา และกังวลหลังจากที่นายทอม พีค็อก นักไวรัสวิทยาของอิมพีเรียล คอลเลจ ลอนดอนในอังกฤษได้ตรวจพบคลัสเตอร์ขนาดเล็กของผู้ติดเชื้อไวรัสสายพันธุ์ใหม่ดังกล่าวซึ่งมีชื่อว่า B.1.1.529 และไวรัสชนิดนี้สามารถหลบภูมิคุ้มกันได้ ทำให้อังกฤษมีการสั่งระงับเที่ยวบินที่มาจากแอฟริกา
นอกจากนี้ยังได้รับแรงกดดันจากเงินดอลลาร์สหรัฐฯที่แข็งค่า หลังจากที่ธนาคารกลางสหรัฐฯ (เฟด) พร้อมที่จะใช้นโยบายการเงินเข้มขึ้นหากเงินเฟ้อสูง ทำให้ไปกดดันตลาดหุ้น